คปภ.ชี้ปัจจัยบวกเพียบ ปีนี้เบี้ยทะลุ8แสนล้าน
ธุรกิจประกันภัยปี 2559 สัญญาณดีหนุนเพียบ คาดโต 8.02% เบี้ยแตะ 8 แสนล้าน
25 ก.พ. 2559

ธุรกิจประกันภัยปี 2559 สัญญาณดีหนุนเพียบ คาดโต 8.02% เบี้ยแตะ 8 แสนล้าน
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ในปี 2559 คปภ.คาดว่าธุรกิจประกันภัยจะมีเบี้ยรับรวม 8.01 แสนล้านบาท เติบโต 8.02% แยกเป็นเบี้ยประกันชีวิต 5.8 แสนล้านบาท เติบโต 9.55% เบี้ยประกันวินาศภัย 2.17 แสนล้านบาท เติบโต 4.12%
ทั้งนี้ เป็นผลจากมาตรการกระตุ้นเศรษฐกิจระดับรากหญ้า และธุรกิจเอสเอ็มอีของรัฐบาลที่ทำให้ประชาชนมีรายได้สูงขึ้น รวมถึงส่งเสริมให้ภาคเอกชนออกแบบผลิตภัณฑ์ที่เหมาะสม ในราคาที่ประชาชนซื้อได้ ซึ่งขณะนี้ได้มีการปรับปรุงอัตรามรณะใหม่ให้สอดคล้องกับอายุเฉลี่ยของคนไทยที่ยาวนานขึ้น คาดว่าจะแล้วเสร็จภายในปีนี้ ทั้งหมดนี้จะมีส่วนช่วยให้เบี้ยปีนี้ยังคงเติบโต
สำหรับปี 2558 ธุรกิจประกันภัยมีเบี้ยรับรวม 7.42 แสนล้านบาท เติบโต 5.46% เทียบกับช่วงเดียวกันปีก่อน มีอัตราเบี้ยรับโดยตรงต่ออัตราส่วนผลิตภัณฑ์มวลรวมในประเทศ 7.84% แยกเป็นเบี้ยประกันชีวิต 5.33 แสนล้านบาท เติบโต 6.91% และเบี้ยประกันวินาศภัย 2.09 แสนล้านบาท เติบโต 2.21%